Ме́сяца сентября́ в неде́лю по 28-м дни   
Собо́р святы́х Куба́нския митропо́лии

Тропа́рь, глас 4:

Днесь ликовству́ет земля́ Куба́нская,/ прославля́ющи святи́тели, преподо́бныя и новому́ченики своя́,/ во благоче́стии подвиза́вшияся и страда́ньми украси́вшияся,/ и Небе́сныя венцы́ от Го́спода прие́мшия./ Те́мже пра́зднующе свяще́нное их торжество́,/ с ве́рою и любо́вию вопие́м:/ святи́и сро́дницы и те́плии хода́таи на́ши,/ моли́те Оте́честву мир дарова́ти// и душа́м на́шим ве́лию ми́лость.

Конда́к, глас 2:

Тве́рдии Правосла́вия испове́дницы/ и ве́ры апо́стольския служи́телие,/ вси святи́и, в земли́ Куба́нстей просия́вшии/ и преде́лы ю́жныя земли́ Росси́йския просла́вившии./ Восхваля́юще по́двиги и труды́ ва́ша,/ страда́ния же и муче́ния почита́юще,/ во умиле́нии вси зове́м:// ра́дуйтеся, земли́ Куба́нския похвало́ и Це́ркве на́шея украше́ние.

Велича́ние:

Велича́ем вас,/ вси святи́и, в земли́ Куба́нстей просия́вшии,/ и чтим святу́ю па́мять ва́шу,/ вы бо мо́лите за нас// Христа́ Бо́га на́шего.

Моли́тва

О те́плии пред Го́сподeм на́ши моли́твенницы, вси святи́и, в земли́ Куба́нстей просия́вшии! Се ны́не, в день о́бщаго ва́шего торжества́, мы, ча́да ва́ша духо́вная, призыва́юще вас на по́мощь, прославля́ем труды́ и боле́зни, по́двиги и чудеса́ ва́ша, страда́ния же и долготерпе́ние! Ве́мы бо, я́ко и́мате ве́лие дерзнове́ние ко Всеми́лостивому Бо́гу, сего́ ра́ди с ве́рою и упова́нием к вам взыва́ем: испроси́те у Го́спода земли́ Куба́нстей и всему́ Оте́честву на́шему благоде́нственное и ми́рное житие́, прави́телем до́брое попече́ние о лю́дех, па́стырем в служе́нии их апо́стольскую ре́вность, всем же нам усе́рдие в моли́тве и благоче́стии и вся благопотре́бная душа́м и телесе́м.

О сро́дницы на́ши и Небе́снии гра́ждане! Вознеси́те моли́твы ва́ша ко Творцу́ всех и Зижди́телю, да изба́вит нас от тру́са, пото́па, огня́ и ины́х бед и напа́стей, да низпо́слет дожди́ благовре́менны ко умноже́нию плодо́в земны́х и да́рует вся, я́же к жи́зни вре́менней и ве́чному спасе́нию поле́зная. Огради́те нас от паде́ний грехо́вных и научи́те и́стинному покая́нию, да, изба́вльшеся от плене́ния диа́вольскаго и вся́каго де́йства душевре́днаго, в чистоте́ богоуго́дне поживе́м и сподо́бимся Небе́снаго Ца́рствия, иде́же вку́пе с ва́ми просла́вим Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

*Утверждены Священным Синодом   
Русской Православной Церкви  
30.05.2024 (журнал № 58).*